Kunne tjene mere i USA

Maiken Nedergaard siger, at ægteparret valgte at starte et forskningscenter på KU, da de hver fik en fondsbevilling på 40 millioner kroner fra Novo Nordisk Fonden, og senere 40 millioner hver fra Lundbeck Fonden, men at de i øvrigt har accepteret et betydeligt økonomisk tab ved at være i Danmark.

»Fondsmidlerne betaler min løn. Jeg går ikke op i penge, men i at forske. Vi valgte at flytte, fordi vi gerne ville prøve noget nyt og prøve os selv af i Europa. Jeg ville også gerne give KU noget tilbage, da jeg har fået en god uddannelse her ,« siger hun og tilføjer:

»I forskning får man ikke noget foræret, og man skal vœre klar til at blive bedømt, hver gang man sender en artikel eller ansøgning ind. Men det er et kæmpe privilegium at få lov til at forske, og den gode forsker bekymrer sig ikke om sin løn, men om sin næste artikel.«

Hun oplever, at mange unge forskere i Danmark mangler den nødvendige ærgerrighed.

»Du skal brænde for det, og hele tiden holde dig for øje, at du ikke er bedre end din næste artikel. Kvaliteten og vigtigheden af dit arbejde er afgørende, og du kan altså ikke holde fem ugers ferie, hvis du vil til tops,« siger Maiken Nedergaard.